Die Faktor Fantasie-reeks in Afrikaans – myAfrikaans
Rachelle	Nov 11, 2016	fantasie, selfpub
DIE FAKTOR FANTASIE-REEKS
Die jaar 2016 het vir my op 'n hoë noot begin met die uitgee van twee fantasieverhale in Afrikaans. Die Vita Faktor was die eerste boekie in die reeks en ook my eerste poging in die fantasiegenre. Die Lucerna Faktor het kort op die hakke hiervan gevolg.
Na twaalf liefdesromans en novelles was ek lus om my hand aan iets anders te waag en hier is dan nou die vrugte van my verbeeldingsvlugte.
En wat 'n vlug was dit nie.
In DIE VITA FAKTOR kry die wonderlikste karakters hul beslag. Hier betree ons die wêreld van Sapientia saam met Marcus de Virtus. Hy beleef allerhande vreemde gebeurtenisse wat hom hier op aarde te beurt val.
Sonder 'n skurk is daar natuurlik nie 'n storie nie, en die liegbek Timor speel 'n sleutelrol met sy onheiligheid.
Net toe ek dink ek het met die bose Timor in Die Vita Faktor afgereken, toe maak hy weer sy verskyning in DIE LUCERNA FAKTOR en krap die Ryk van Lig so deurmekaar dat die duisternis op al die planete neerdaal. Hy waag dit om die Ligblom te steel, maar hy het hom met Falco Scuro misreken.
Waar kom ek aan al die karakters? Die tegnologie neem mens op verbeeldingsvlugte waar die mees onwaarskynlike karakters tot lewe geroep kan word. Bring hulle aarde toe, klee hulle met beide menslike en bo-aardse eienskappe en laat hulle in 'n denkbeeldige plek weg van die aarde af woon. En daar begin jou karakter ontwikkel in iemand wat jy later soos die palm van jou hand ken.
Daar is natuurlik onbeperkte beweegruimte in die fantasie genre om die verbeelding vrye teuels te gee. Enigiets kan werk, enigiets is moontlik, al die inligting en kennis is daar buite. Dit moet dit net gevat en saamgesnoer word in 'n lekker storie gevul met interessante karakters, gebeurlikhede en ook 'n goeie skoot humor.
Ek het dit probeer doen in hierdie twee prettige fantasieverhale en het besluit om die boeke ook in die OMNIBUS 4: DIE FAKTOR FANTASIE-REEKS saam te vat.
Kom lees gerus wat sê lesers hiervan:
Marcus de Virtus voer 'n rustige bestaan as 'n suksesvolle kunstenaar op die dorpie Duiwelspiek in die ooste van Mpumalanga. Op 'n dag ry 'n taxi hom raak in die straat voor sy ateljee. Wanneer hy sy bewussyn in die hospitaal herwin, ontdek hy tot sy skok en ontsteltenis dat hy oor die vermoë beskik om onsigbaar te raak. Nog ander baie vreemde dinge gebeur met hom.
Rachelle du Bois doen dit weer! Hierdie talentvolle skrywer se 13de eBoek, Die Lucerna Faktor, die tweede boek in die opwindende Faktor Fantasie-reeks, is tans te koop.
Die Donker Valk se lewensasem is gesteel – sy Lig is weg. Hoe het hy hier gekom? By hierdie punt waar hy so verdwaal het in sy eie donkerte? Nie net is sy ryk duister nie, hy is in homself donker. Hy neem 'n eed dat hy vir Clara Lux, die Draer van Lig, sal vind en terug sal bring na waar sy hoort. Timor, die Opperheer van Leuens, beter vlug, want Falco Scuro sweer dat hy hom gaan vernietig. Sal Falco daarin slaag om sy geliefde Clara te vind voordat die bose Timor haar Lig vir altyd verdoof?